Autoritățile R. Moldova recomandă jurnaliștilor să evite deplasările în regiunea transnistreană, în contextul alegerilor prezidențiale din Rusia: "Nu putem asigura protecție"
Biroul Politici de Reintegrare atenționează asupra mai multor riscuri la care se pot expune reprezentanții mass-media internaționale și de pe malul drept al Nistrului care aleg să meargă în regiunea transnistreană în contextul alegerilor prezidențiale din Rusia.
Reprezentații Biroului precizează că Tiraspolul îngrădește astfel de deplasări, solicitând "acreditarea" la structuri nerecunoscute de autoritățile moldovene și cele internaționale.
Implicit, jurnaliștii care se deplasează în regiune fără pretinsele "acreditări" pot deveni obiectul unor rețineri, confiscări de echipamente, privări ilegale de libertate și emiteri de pretinse decizii privind declararea indezirabilității aflării lor în perimetrul regiunii.
"Din considerente obiective, organele de drept ale Republicii Moldova nu pot oferi garanții de securitate și de menținere a ordinii publice în regiune, inclusiv pentru a asigura exercitarea nestingherită a drepturilor profesionale ale jurnaliștilor, promotorilor drepturilor omului și ale funcționarilor publici aflați în executarea atribuțiilor de serviciu", se arată într-un comunicat remis de Biroul Politici de Reintegrare.
Sursa evidențiază faptul că așa-zisele proceduri de "acreditare" impuse de Tiraspol vin în contradicție cu legislația Republicii Moldova. Implicit, în vederea evitării unor provocări sau situații de criză, Biroul politici de reintegrare recomandă jurnaliștilor locali și internaționali să se abțină de la deplasări în regiunea transnistreană.
"Problema eliminării tuturor obstacolelor artificiale în calea liberei circulații în raioanele de est ale țării și a exercitării dreptului la libera exprimare va continua să fie menținută pe agenda tuturor formatelor de dialog privind reglementarea transnistreană, până la soluționarea definitivă a acesteia", se mai arată în comunicat.
Alegerile prezidențiale a Federației Ruse se vor desfășura în perioada 15-17 martie.